Forslag til RÅDETS FORORDNING om indførelse af tillægstold på importen af visse produkter med oprindelse i Amerikas Forenede Stater

(forelagt af Kommissionen)

BEGRUNDELSE

Denne sag går tilbage til 1971 til ordningen under Domestic International Sales Corporation (DISC), som i 1976 blev erklæret for et forbudt eksportsubsidie af et GATT-panel (panelets kendelse blev vedtaget af GATT i 1981). USA udskiftede i 1984 DISC med FSC. EU bestred FSC's lovlighed på det pågældende tidspunkt, men gjorde ikke mere ved sagen, fordi handelsforhandlingerne i Uruguay-rundens regi blev indledt omtrent samtidigt.

Efter yderligere klager fra en række EU-virksomheder og på baggrund af det voksende antal FSC-subsidier, som USA ydede, genoptog EU i 1997 de bilaterale kontakter med USA. Da der ikke blev gjort nogen fremskridt, anmodede EU et WTO-panel om at tage stilling til tvisten. Panelet aflagde rapport i oktober 1999 og fandt det godtgjort, at FSC var et forbudt eksportsubsidie i henhold til både subsidieaftalen og (i forbindelse med landbrugsprodukter) landbrugsaftalen. USA appellerede panelets kendelse, men WTO's appelinstans stadfæstede panelets beslutning om, at FSC-ordningen var ulovlig. USA fik så en frist til den 1. oktober 2000 (der blev forlænget til 1. november 2000) til at trække FSC-ordningen tilbage.

I et forsøg på at efterleve bestemmelserne underskrev præsident Bill Clinton den 15. november 2000 "FSC Repeal and Extraterritorial Income Exclusion Act 2000" (ETI Act) og gjorde den derved til gældende lov. ETI Act ændrede imidlertid ikke noget ved substansen af eksportsubsidieordningen, og EU indledte derfor den 17. november 2000 endnu en panel-procedure om efterlevelse af bestemmelserne og fremsatte samtidig en anmodning om modforanstaltninger til et beløb af 4,043 mio. USD. Efterlevelsespanelet blev nedsat i december 2000, og det blev i forbindelse med efterlevelsesproceduren fastsat, at voldgiftsproceduren vedrørende størrelsen af modforanstaltninger skulle suspenderes, og at den automatisk skulle iværksættes på ny efter WTO's vedtagelse af appelinstansens beslutning.

Den 20. august 2001 afgav det WTO-efterlevelsespanel der gennemgik ETI Act, en rapport, som gav EU fuldstændigt medhold. Panelet fastslog navnlig, at ETI Act også var et forbudt eksportsubsidie i henhold til WTO-reglerne, og at den ikke var ensbetydende med tilbagetrækning af FSC-ordningen. USA indgav appel, men i januar 2002 bekræftede WTO's appelinstans endnu engang panelets kendelse.

Den 28. januar 2002 blev panelets og appelinstansens rapporter vedtaget, og voldgiftsproceduren blev iværksat igen. Voldgiftsmændenes rapport skulle oprindeligt foreligge den 29. marts 2002 (60 dage efter rapporternes vedtagelse), men på voldgiftsmændenes initiativ blev den udsat til udgangen af august 2002. Den 30. august 2002 gav WTO-voldgiftsmændene EU tilladelse til at indføre sanktioner til et beløb af 4,043 mio. USD ved at forhøje tolden for visse udvalgte produkter med op til 100 %.

Den 13. september offentliggjorde Kommissionen en meddelelse i De Europæiske Fællesskabers Tidende med en liste over forslag til varer, som skulle være omfattet af gengældelsesforanstaltninger. På linje med WTO's praksis blev listen fastlagt på et højere niveau end det beløb, voldgiftsmanden havde fastlagt, for at give mulighed for at undtage varer, når interesserede parter var blevet hørt. Formålet med offentlig konsultation inden for 60 dage var at minimere de negative virkninger, som eventuelle sanktioner måtte få for EU's interesser. Kommissionen havde således på listen indføjet varer, hvor USA's andel i importen kun var lille (under 20 % af den samlede import), dvs. varer, i forbindelse med hvilke EF ikke er stærkt afhængig af USA med hensyn til forsyninger. Efter den offentlige konsultationsprocedure hørte Kommissionen også medlemsstaterne, og der blev opnået enighed om en endelig liste af varer til en værdi, som svarede til det niveau for tilladte modforanstaltninger, der var meddelt WTO. Endelig gav DSB den 7. maj 2003 på et særligt møde EF tilladelse til at indføre modforanstaltninger.

På den liste, der blev meddelt WTO, var der fire produkter, som var blevet overført fra listen over modforanstaltninger angående stålprodukter (forordning 1031/2002, EFT L 157 af 15. juni 2002). Disse produkter er undtaget fra anvendelsen af denne forordning for at undgå dobbelt indførelse af modforanstaltninger for samme varer.

Det anses at være en passende modforanstaltning, at der i etaper indføres tillægstold på op til 100 % på al import af produkter med oprindelse i USA, der er omfattet af WTO-tilladelsen, i betragtning af at USA har undladt at gennemføre DSB's henstillinger. Imidlertid anses det for at være bedst, at man indfører modforanstaltninger gradvis både med hensyn til tidspunkt og niveau. Det er således planen først at anvende et lavt toldniveau (5 %) for alle produkter på listen (med undtagelse af de fire produkter fra stålisten, jf. ovenfor), og så hver måned forhøje tolden, indtil den når op på 17 %. Derefter vil Kommissionen forelægge Rådet et forslag til yderligere foranstaltninger på baggrund af den udvikling, der har været.

Hvad angår disse udvalgte produkter, vil de toldbindinger, som EU har indrømmet USA, blive suspenderet fra den 1. marts 2004, og suspensionen vil blive meddelt WTO på samme dato. En sådan tidsplan vil give USA mulighed for at efterleve WTO's kendelse, inden der rent faktisk bliver indført modforanstaltninger. Suspensionen af toldbindinger skal være midlertidig, og den skal kun gælde, indtil den foranstaltning, der er i strid med WTO, er blevet fjernet. Kommissionen vil stille forslag til en ophævelse af forordningen, endnu før modforanstaltningerne finder anvendelse den 1. marts 2004 i tilfælde af, at USA fuldstændigt har efterlevet WTO's kendelser og henstillinger inden den dato.

2003/0264 (ACC)

Forslag til RÅDETS FORORDNING om indførelse af tillægstold på importen af visse produkter med oprindelse i Amerikas Forenede Stater

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [1], og

[1] EUT C af [...], s. [...].

ud fra følgende betragtninger:

(1) Den 20. marts 2000 vedtog WTO's Instans til Bilæggelse af Tvister (DSB) på EF's anmodning panelets og appelinstansens rapport, som fastslog, at USA's skattemæssige behandling af ordningen vedrørende "Foreign Sales Corporations" (FSC) er et forbudt eksportsubiside i henhold til WTO-aftalen.

(2) Den 15. november 2000 gjorde USA loven om udskiftning af FSC-ordningen ("FSC Repeal and Extraterritorial Income Exclusion Act") til gældende lov. Den 29. januar 2002 vedtog DSB panelets og appelinstansens rapporter, hvori det blev fastslået, at ovennævnte lov også var et forbudt eksportsubsidie i henhold til WTO, og at den ikke var ensbetydende med tilbagetrækning af FSC-ordningen. Følgelig fik De Europæiske Fællesskaber den 7. maj 2003 af DSB tilladelse til at indføre modforanstaltninger på indtil 4,043 mio. USD i form af tillægstold på op til 100 % på visse produkter med oprindelse i USA.

(3) Det anses for at være en passende modforanstaltning, at der i etaper indføres tillægstold på op til 17 % af værdien på importen af udvalgte produkter med oprindelse i USA, i betragtning af at USA har undladt at gennemføre henstillingerne fra DSB. Når det nævnte niveau for tillægstold er nået, forelægger Kommissionen Rådet et forslag til yderligere foranstaltninger på baggrund af den udvikling, der har været.

(4) Med hensyn til disse udvalgte produkter bør Fællesskabets toldindrømmelser suspenderes fra den 1. marts 2004. Suspensionen af toldbindingerne bør være midlertidig og skal kun gælde, indtil den foranstaltning, der er i strid med WTO, er blevet fjernet. Oprindelsen af alle produkter, på hvilke denne forordning finder anvendelse, fastlægges i overensstemmelse med forordning (EØF) nr. 2913/92 [2].

[2] Rådets forordning (EØF) nr. 2913/92 om indførelse af en EF-toldkodeks (EFT L 302 af 19.10.1992, s. 1), senest ændret ved forordning (EF) nr. 2700/2000 (EFT L 311 af 12.12.2000, s. 17).

(5) Produkter, for hvilke der er udstedt en importlicens med fritagelse for told eller nedsættelse af told inden datoen for denne forordnings ikrafttræden, vil ikke være omfattet af denne tillægstold.

(6) Produkter, for hvilke det kan godtgøres, at de er eksporteret fra USA til EF inden datoen for tillægstoldens anvendelse, vil ikke være omfattet af denne tillægstold.

(7) Produkter, der er omfattet af suspensionen af indrømmelser, henføres kun under toldproceduren for "forarbejdning under toldkontrol" efter en undersøgelse i Toldkodeksudvalget - [3]

[3] Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1), senest ændret ved forordning (EF) nr. 1335/2003 af 25. juli 2003 (EFT L 187 af 26.7.2003, s. 16)

UDSTEDT FØLGENDE FORORDNING:

Artikel 1

De toldindrømmelser, som EF har givet i forbindelse med de produkter med oprindelse i USA, der er opført i bilaget til denne forordning, suspenderes hermed fra den 1. marts 2004.

Artikel 2

1. Der indføres en tillægstold i form af en værditold til den told, der gælder i henhold til Rådets forordning (EØF) nr. 2913/92, på de produkter med oprindelse i USA, der er opført i bilaget til denne forordning, på følgende måde:

5 % fra den 1. marts 2004 til den 31. marts 2004

6 % fra den 1. april 2004 til den 30. april 2004

7 % fra den 1. maj 2004 til den 31. maj 2004

8 % fra den 1. juni 2004 til den 30. juni 2004

9 % fra den 1. juli 2004 til den 31. juli 2004

10 % fra den 1. august 2004 til den 31. august 2004

11 % fra den 1. september 2004 til den 30. september 2004

12 % fra den 1. oktober 2004 til den 31. oktober 2004

13 % fra den 1. november 2004 til den 30. november 2004

14 % fra den 1. december 2004 til den 31. december 2004

15 % fra den 1. januar 2005 til den 31. januar 2005

16 % fra den 1. februar 2005 til den 28. februar 2005

17 % fra den 1. marts 2005

2. Efter den 1. marts 2005 forelægger Kommissionen Rådet et forslag til revision af forordningen på baggrund af den udvikling, der har været.

3. Oprindelsen af alle produkter, på hvilke denne forordningen finder anvendelse, fastlægges i overensstemmelse med Rådets forordning (EØF) nr. 2913/92.

Artikel 3

Rådet træffer afgørelse om at ophæve denne forordning, når USA fuldt ud har gennemført henstillingen fra WTO's Instans til Bilæggelse af Tvister.

Artikel 4

1. Produkter, der er opført i bilaget, og for hvilke der er udstedt en importlicens med fritagelse for told eller nedsættelse af told inden datoen for denne forordnings ikrafttræden, vil ikke være omfattet tillægstolden.

2. Produkter, der er opført i bilaget, og for hvilke det kan godtgøres, at de allerede var på vej til EF på datoen for denne forordnings ikrafttræden, og hvis bestemmelsessted ikke kan ændres, vil ikke være omfattet af tillægstolden.

3. Produkter, der er opført i bilaget, kan kun henføres under toldproceduren for "forarbejdning under toldkontrol" i overensstemmelse med artikel 551, stk. 1, første afsnit, i Kommissionens forordning (EØF) nr. 2454/93 i tilfælde, hvor der har fundet en undersøgelse af de økonomiske betingelser sted i Toldkodeksudvalget, medmindre produkterne og processerne er nævnt i bilag 76, del A, i nævnte forordning.

Artikel 5

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand

[...]

BILAG

Varer, der er omfattet af tillægstold, identificeres ved den ottecifrede KN-kode. Beskrivelsen af disse koder findes i bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (senest ændret ved Kommissionens forordning (EF) nr. 1832/2002, EFT L 290 af 28.10.2002, s. 1). De tocifrede KN-kapitler er kun angivet til orientering.

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>